Cu spatele. Așa au stat vineri, 11 octombrie 2019, de la ora 12:00, majoritatea protestatarilor din cadrul comunității Vă vedem din Sibiu, veniți pentru un ultim mesaj către politicienii pe care i-au urmărit timp de 669 de zile, consecutive.

Fețe cunoscute, prieteni între ei, lecturând o carte, purtând o foaie cu un mesaj sau, pur și simplu, privind în tăcere. Una din imaginile celor care au participat la ultimul protest al comunității Vă vedem din Sibiu în fața sediului PSD Sibiu. La o distanță de 669 de zile după acel 11 decembrie 2017 (vezi foto principală), a doua zi după căderea guvernului susținut de PSD și condus de Viorica Dăncilă, sibienii comunității Vă vedem s-au reunit pentru un ultim protest. Deocamdată. ”Un ultim protest pentru că azi a fost ședință de guvern. Ultima a acestui guvern, în fond. PSD a ieșit rușinos din politică și, sper eu, din istorie. Să nu uităm că acest partid care azi pare aproape inofensiv și prăbușit a fost la un pas să declanșeze sancțiuni oficiale împotriva României, a fost la un pas să ne transforme într-o oaie neagră a Uniunii Europene. Nu știu dacă au înțeles ceva din asta și de aceea cred că vor ieși din istorie. E miraculos că am reușit să rezistăm atâta vreme și să oprim acest tăvălug care părea atotputernic”, spune Radu Vancu, poetul, scriitorul și universitarul (printre altele) care a devenit în timp un fel de purtător de cuvânt al comunității născută ca reacție împotriva abuzurilor unui partid câștigător absolut al alegerilor de la finele lui 2016.

Repararea legilor Justiției, rezolvarea votului pentru Diaspora, alegerea primarilor în două tururi, desecretizarea actelor referitoare la protestul din 10 august, repararea ordonanței 114 sunt lucruri pe care cei de la Vă vedem le așteaptă de la următoarea guvernare. ”Sunt lucruri de făcut, guvernarea care vine nu are o misiune ușoară, dimpotrivă. Ce mi se pare limpede e că la Sibiu s-a creat o comunitate de anticorpi care va reacționa de fiecare dată când e nevoie. Încheierea eventuală a protestului zilnic de la ora 12:00 nu înseamnă dispariția acestei comunități. Vom fi aici, vom face și agore, vom reacționa dacă va fi nevoie”, promite Radu Vancu. Potrivit lui, prin plecare PSD de la guvernare, obiectul protestelor lipsește deocamdată. Însă noi proteste de acest gen ar putea apărea în fața sediilor altor partide, ”la nevoie”. ”Eu sper să nu fie nevoie. Pe de altă parte sunt sigur că onestitatea ne obligă să reacționăm față de fiecare partid care derapează grav. Nu doar față de PSD”, mai arată Radu Vancu.

Radu Vancu

El consideră că printre principalele reușite ale protestelor generate de comunitatea Vă vedem din Sibiu este și faptul că a demonstrat perseverența societății civile românești. ”Am arătat că putem ieși în stradă pentru valori abstracte, precum sunt statul de drept și justiția, sute de zile la rând. Dacă m-a dezamăgit ceva, aceea a fost reacția celor care ar fi trebuit să fie niște parteneri de dialog. În 11 decembrie 2017, prima reacție a celor din partid a fost să tragă perdelele. Mi se pare emblematic pentru reacția PSD în fața României și a Europei: izolarea, ermetizarea, închiderea etanșă față de temele reale străzii. Orice politician responsabil ar fi ieșit să discutăm”, arată Radu Vancu. El amintește de primele reacții oficiale ale PSD: acuzații referitoare la blocarea yalelor cu scobitori, la furtul steagurilor sau la faptul că Donald Trump, președintele SUA, urăște mișcarea de la Sibiu. ”M-a dezamăgit politicianismul lor de modă veche, impostura, lipsa de dialog”.

În Suedia, în Cehia, la Bruxelles sau la Berlin sunt doar câteva locuri în care reprezentanții Comunității vă vedem au fost invitați de politicienii Europei pentru a vorbi despre felul în care arată comunitatea, cum s-a construit și care este eficiența ei. ”Nu ca să flatez, dar comunitatea Vă vedem din Sibiu a devenit un fel de material de studiu pentru politicienii europeni. Cetățenii României știu acum că se poate reacționa demn, perseverent și eficient, în fața unei guvernări abuzive. Și avem datoria să denunțăm necontenit minciuna. Asta a făcut Vă vedem și asta trebuie să facă orice cetățean al României în continuare. În ceea ce privește comunitatea ca atare, cred că ne-am dezamăgi pe noi înșine dacă nu vom reacționa ferm și la fel de decent și de eficient în fața oricăror abuzuri viitoare. Avem datoria asta față de noi înșine”, mai adaugă Radu Vancu.

669

de Traian Deleanu Investigații

Telefon:

0740 039 148

E-mail: traian[at]turnulsfatului.ro InvestigațiiTelefon:0740 039 148E-mail: traian[at]turnulsfatului.ro

”Un grup de peste 60 de sibieni protestează în fața sediului PSD de lângă Piața Mare”. Așa începea știrea publicată de Turnul Sfatului pe 11 decembrie 2017 despre prima zi de protest a ceea ce avea să devină mișcarea Vă vedem din Sibiu. Comunitatea care a generat cel mai amplu protest din istoria Sibiului. 669 de zile la rând, de la zeci la sute de persoane, de la tineri la vârstnici, de la localnici la turiști, de la politicieni la sportivi, de la vară la iarnă, de la valize la oglinzi, 669 de zile la rând s-a tot protestat în fața sediului organizației județene PSD Sibiu. Zi de zi, de la ora 12:00 și până la bătăile ceasului din turnul catedralei evanghelice care anunțau 12:15, s-a protestat în tăcere împotriva politicilor susținute de PSD. Locul a devenit cunoscut sub numele de Zona liberă de corupție, iar amploarea acestei mișcări a fost dată mai ales de ecourile ei. Nu doar din România, ci și jurnaliști din toată Europa au venit să relateze despre mișcarea civică de la Sibiu, devenită un simbol al spiritului civic renăscut în țara noastră.